Document ID: 32012D0630

KOMISIJAS ĪSTENOŠANAS LĒMUMS
(2012. gada 5. oktobris)
par Kanādas tiesiskās un uzraudzības sistēmas atzīšanu par līdzvērtīgu prasībām Eiropas Parlamenta un Padomes Regulā (EK) Nr. 1060/2009 par kredītreitingu aģentūrām
(Dokuments attiecas uz EEZ)
(2012/630/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2009. gada 16. septembra Regulu (EK) Nr. 1060/2009 par kredītreitingu aģentūrām (1) un jo īpaši tās 5. panta 6. punktu,
tā kā:
(1)
Komisija 2009. gada 12. jūnijā, lūdzot konsultāciju sakarā ar Kanādas tiesiskās un uzraudzības sistēmas tehnisko novērtējumu attiecībā uz kredītreitingu aģentūrām, deva darba uzdevumu Eiropas Vērtspapīru regulatoru komitejai (CESR), kuras uzdevumus ir uzņēmusies Eiropas Vērtspapīru un tirgu iestāde (EVTI), kas izveidota 2011. gada 1. janvārī saskaņā ar Eiropas Parlamenta un Padomes 2010. gada 24. novembra Regulu (ES) Nr. 1095/2010, ar ko izveido Eiropas Uzraudzības iestādi (Eiropas Vērtspapīru un tirgu iestādi) (2).
(2)
EVTI 2012. gada 18. aprīlī sniegtajā atzinumā ieteica uzskatīt, ka Kanādas tiesiskā un uzraudzības sistēma attiecībā uz kredītreitingu aģentūrām ir līdzvērtīga regulā ES regulatīvajam režīmam attiecībā uz kredītreitingu aģentūrām.
(3)
Lai varētu uzskatīt, ka kādas trešās valsts tiesiskā un uzraudzības sistēma ir līdzvērtīga Regulā (EK) Nr. 1060/2009 noteiktajai, saskaņā ar Regulas (EK) Nr. 1060/2009 5. panta 6. punkta otro daļu ir jāizvērtē atbilstība trim nosacījumiem.
(4)
Saskaņā ar pirmo nosacījumu kredītreitingu aģentūrām trešā valstī ir jāsaņem atļauja vai jāreģistrējas, tām pastāvīgi piemēro uzraudzību un nodrošina prasību izpildi. Kanādā attiecībā uz kredītreitingu aģentūrām un kredītreitingu izmantošanu ir spēkā visaptverošs un juridiski saistošs regulējums. 2012. gada 27. janvārī tika ieviests Valsts akts par izraudzītajām kredītreitingu organizācijām Nr. 25-101, kurš stājās spēkā 2012. gada 20. aprīlī. Saskaņā ar šo regulējumu kredītreitingu aģentūrai ir jābūt reģistrētai Kanādas Vērtspapīru pārvaldītāju apvienībā (Canadian Securities Administrators - CSA), kura veic kredītreitingu aģentūru pastāvīgu uzraudzību. Lai CSA varētu veikt savus uzraudzības uzdevumus, tai ir piešķirtas plašas un visaptverošas pilnvaras. CSA ir tiesīga pieprasīt piekļuvi grāmatvedības uzskaitei, datiem un citiem dokumentiem, kas glabājas pie kredītreitingu aģentūrām, kā arī citu būtisku informāciju, tostarp tālruņa sarunu un datu plūsmas dokumentāciju. CSA ir tiesības arī veikt pārbaudes uz vietas un izskatīt un pārbaudīt grāmatvedības uzskaiti un datus. Turklāt CSA var ierosināt tiesvedību pret kredītreitingu aģentūru, kas pārkāpj valsts aktu Nr. 25-101, izmantojot jebkuras no pilnvarām, kuras tai ir piešķirtas vērtspapīru jomas tiesību aktu pārkāpumu gadījumiem. CSA pilnvarās ietilpst, piemēram, tiesības izdot rīkojumu par izraudzītas kredītreitingu organizācijas statusa atsaukšanu, noteikt naudas sodu līdz CAD 1 000 000 apmērā par katru juridisko saistību neizpildes gadījumu un pieprasīt izraudzītai kredītreitingu organizācijai novērst jebkādu iepriekš konstatētu neatbilstību prasībām. 2012. gada 30. aprīlī visas izraudzītās kredītreitingu aģentūras bija reģistrētas Kanādā, un kopš tā laika tās ir pakļautas CSA nepārtrauktai uzraudzībai. Ontārio Vērtspapīru komisija, kura CSA ietvaros darbojas kā galvenā uzraudzības iestāde, plāno veikt pārbaudes uz vietas vismaz reizi divos gados. Sadarbības nolīgumā, kas noslēgts starp EVTI un CSA, ir paredzēta informācijas apmaiņa attiecībā uz piespiedu izpildes un uzraudzības pasākumiem attiecībā uz pārrobežu kredītreitingu aģentūrām.
(5)
Saskaņā ar otro nosacījumu uz trešās valsts kredītreitingu aģentūrām attiecas juridiski saistoši noteikumi, kas ir līdzvērtīgi Regulas (EK) Nr. 1060/2009 6.-12. pantā un I pielikumā izklāstītajiem noteikumiem. Kanādas tiesiskā un uzraudzības sistēma atbilst Regulas (EK) Nr. 1060/2009 mērķiem saistībā ar interešu konfliktu pārvaldību, organizatoriskajiem procesiem un procedūrām, kam ir jābūt kredītreitingu aģentūrā, kredītreitingu un kredītreitingu noteikšanas metodoloģijas kvalitāti, kredītreitingu publiskošanu un kredītreitingu noteikšanas darbību vispārēju un regulāru publiskošanu. Tādējādi Kanādas regulējums nodrošina līdzvērtīgu aizsardzību integritātes, pārredzamības, kredītreitingu aģentūru pareizas vadīšanas un kredītreitingu noteikšanas darbību uzticamības ziņā.
(6)
Saskaņā ar trešo nosacījumu trešā valstī spēkā esošajam regulatīvajam režīmam ir jāliedz uzraudzības iestādēm un citām šīs trešās valsts iestādēm iespēja iejaukties attiecībā uz kredītreitingu saturu un kredītreitingu noteikšanas metodoloģiju. Šajā sakarā Valsts akta Nr. 25-101 A papildinājuma B iedaļā ir noteikts, ka kredītreitingu aģentūrām jāizveido komiteja, kas atbild par stingras oficiālas procedūras piemērošanu attiecībā uz kredītreitingu noteikšanu un metodoloģiju, modeļiem un galvenajiem izmantotajiem vērtēšanas pieņēmumiem. Ne CSA, ne kāda cita valsts sektora iestāde nav tiesīgas iejaukties šajā procesā vai attiecībā uz kredītreitingu saturu un kredītreitingu noteikšanas metodoloģiju.
(7)
Ņemot vērā izvērtētos faktorus, var uzskatīt, ka Kanādas kredītreitingu aģentūru tiesiskā un uzraudzības sistēma atbilst Regulas (EK) Nr. 1060/2009 5. panta 6. punkta otrās daļas nosacījumiem. Tāpēc Kanādas kredītreitingu aģentūru tiesiskā un uzraudzības sistēma būtu jāuzskata par līdzvērtīgu Regulas (EK) Nr. 1060/2009 noteiktajai tiesiskajai un uzraudzības sistēmai. Komisija sadarbībā ar EVTI turpinās pārraudzīt, kā attīstās Kanādas tiesiskā un uzraudzības sistēma attiecībā uz kredītreitingu aģentūrām un kā tiek izpildīti nosacījumi, uz kuru pamata ir pieņemts šis lēmums.
(8)
Šajā lēmumā paredzētie pasākumi ir saskaņā ar Eiropas Vērtspapīru komitejas atzinumu,
IR PIEŅĒMUSI ŠO LĒMUMU.
1. pants
Regulas (EK) Nr. 1060/2009 5. panta piemērošanas vajadzībām Kanādas kredītreitingu aģentūru tiesiskā un uzraudzības sistēma tiek atzīta par līdzvērtīgu prasībām Regulā (EK) Nr. 1060/2009.
2. pants
Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
Briselē, 2012. gada 5. oktobrī

Labels: 10
2
4
18